ፓርኩ የኮሮና ቫይረስ መከላከያዎችን እያመረተ ነው
አዲስ አበባ፡- የሐዋሳ ኢንዱስትሪ ፓርክ ኩባንያዎች ከጋርሜንት ጋር የሚቀራረቡትን የኮሮና ቫይረስን ለመከላከል የሚያገለግሉ እንደ ማስክ፣ ገዋንና ጓንት የመሳሰሉትን ምርቶች ማምረት መጀመራቸውን በኢትዮጵያ ኢንቨስትመንት ኮሚሽን የፓርኩ ሥራ አስኪያጅ አስታወቁ። ፓርኩ ከኮሮና ጋር በተያያዘ አስቸጋሪ ሁኔታዎች ባሉበት ባለፈው ግንቦት ወር 5 ሚሊዮን ዶላር የሚያወጡ ምርቶችን ለውጭ ገበያ ማቅረቡም ተገልጿል። 
ሥራ አስኪያጁ አቶ በላይ ኃይለሚካኤል በተለይ ለጋዜጣው ሪፖርተር እንደገለጹት፤ ፓርኩ በኮሮና መከላከል ላይ በፓርክ፣ በኩባንያና በከተማ ደረጃ ከሀዋሳ ከተማ አስተዳደር ጋር በመሆን በትኩረት እየሰራ ከመሆኑ ባሻገር በአገርና በዓለም አቀፍ ደረጃ ለኮሮና ቫይረስ መከላከያ የሚውሉ ከጋርሜንት ጋር የሚቀራረቡ ሥራዎችን እየሰራ ይገኛል።
የኮሮና ቫይረስ በፓርኩ ላይ ባሳደረው አሉታዊ ተጽእኖ ሳቢያ አራት ፓርኮች የደንበኞቻቸው ትእዛዝ ተሰርዞባቸው ለሠራተኞቻቸው እረፍት ከክፍያ ጋር ሰጥተው እንደነበር ያስታወሱት አቶ በላይ፤ ኩባንያዎቹ አሁን ትእዛዝ እየመጣላቸውና ሠራተኞችንም ከእረፍት እየጠሩ በመንቀሳቀስ ላይ መሆናቸውን ጠቁመዋል።
ከ10 እስከ 12 የሚደርሱ ኩባንያዎች እንደ ማስክ፣ ጓንት፣ ገዋን እና የመሳሰሉትን /ፒፒ/ ከጋርመንት ጋር የሚቀራረቡትን ምርቶች እንዲያመርቱ እየተደረገ መሆኑን አቶ በላይ አስታውቀዋል። 
ኩባንያዎቹ ምርታቸውን ከአገር ውስጥ አልፈው ለውጭ ገበያ እንዲያቀርቡ እየተሰራ መሆኑን ጠቅሰው፤ ወደ አራት የሚሆኑትም ማምረት መጀመራቸውንና ምርታቸውንም ለሀገር ውስጥ እያቀረቡ መሆናቸውን ተናግረዋል። በሚቀጥሉት ሳምንታት ውስጥም ለውጭ ገበያ እንደሚያቀርቡም ጠቁመዋል።
‹‹በዚሁ ላይ ከጠቅላይ ሚኒስትር ጽሕፈት ቤት፣ ከጤና ሚኒስቴር፣ ከአየር መንገድ ጋር በየቀኑ እየተነጋገርን ነው›› ያሉት አቶ በላይ፤ ለእዚህም በመንግሥት በኩል ሙሉ ድጋፍ እየተደረገ መሆኑን አስታውቀዋል። አየር መንገድ ጥሬ ዕቃዎችን ሳይዘገዩ ወደ ሀገር ውስጥ እንዲያስገባ እየተደረገ መሆኑን ጠቁመዋል።
እንደ አቶ በላይ ገለጻ፤ ኩባንያዎቹ ከኮቪድ ጋር በተያያዘ ጨርቃጨርቅና አልባሳት ማምረት እንኳ ባይችሉ ማስክ፣ ገዋን እና ጓንት በብዛት እንዲያመርቱ ይፈለጋል። የኮሮና መከላከያ አልባሳት ፍላጎት በሀገር ውስጥም በአውሮፓም በጣም አለ። የእዚህ ትእዛዝ ያላቸው ወደ ሦስት ኩባንያዎች አሉ። እነዚህ ኩባንያዎች ሥራ ባይኖራቸውም ይህን እያመረቱ ለገበያ በማቅረብ ሥራቸውን (ቢዝነሳቸውን) እንዲጠበቁ ሠራተኛውንም ይዘው እንዲቆዩ በመንግሥት በኩል እየተሰራበት ነው። 
አሁን 22ቱም ኩባንያዎች እየሰሩ ናቸው። የተወሰኑት ማምረት ጀምረዋል። ግማሾቹ ጥሬ ዕቃ እያስገቡ ናቸው። ግማሾቹ ማሸነሪ እያስመጡ ናቸው። አሁን ፓርኩ ሥራው አይቆምም። ገበያውን ይጠቀማሉ፤ ሠራተኛውን ይዘው ይቆያሉ። መልካም አጋጣሚውን ይጠቀማሉ ማለት ነው።
‹‹ሀሳቡ ፓርኩን የአፍሪካ የፒፒ ማምረቻ ሀብ (ቁንጮ) ለማድረግ ነው›› ያሉት አቶ በላይ፤ ለእዚህ የማምረት ሥራም ትራንስፖርት እስከ ሞጆ እና ጅቡቲ ድረስ ነፃ ለማድረግ ታስቧል ይላሉ። ይህ ሲሆን ከውጪ የሚመጡ ዕቃዎች በዝቅተኛ የትራንስፖርት ዋጋ እንደሚመጡ ተናግረው፤ ከታክስ ነፃ እንደሚሆኑ አመላክተዋል።
ኩባንያዎቹ ችግሩ እየተፈታ ሲሄድ ወደ ጋርመንቱ እንደሚመለሱ ገልጸው፤ ሁሉም ኩባንያዎች በኮቪድ ምክንያት ሥራ እንዳላቆሙም አስታውቀዋል። ትእዛዝ ያላቸው እየሰሩ መሆናቸውንና የሌላቸው ደግሞ ወደ ፒፒ ማምረት መግባታቸውን ተናግረዋል። 
ፓርኩ ከመዘጋት ተርፎ አሁን ሥራውን መቀጠሉን አመልክተው፤ ይህ ሁሉ ችግር ባለበት ሁኔታ በግንቦት ወር 5 ቢሊዮን ዶላር የሚያወጡ ምርቶችን ለውጭ ገበያ ማቅረቡንም አስታውቀዋል።
‹‹በሰላሙ ጊዜ በየወሩ አስር ሚሊዮን ዶላር የሚያወጡ ምርቶች ይላኩ ነበር›› በማለት አስታውሰው፤ ትእዛዝ ሳይኖር ሠራተኛ ተደናግጦ ባለበት እና የትራንስፖርት ችግር ባጋጠመበት ሁኔታ ይህን ያህል መላክ መቻሉን ስኬት መሆኑን አስረድተዋል።
አዲስ ዘመን ሰኔ 2/2012ኃይሉ ሣህለድንግል